ASEFA ปรับเป้ารายได้ปีนี้เหลือ 10% ตั้งเป้า H2/60 รับงานใหม่ 1 พันลบ.
ASEFA ปรับเป้ารายได้ปีนี้เหลือ 10% จากเดิม 10-15% ตั้งเป้า H2/60 รับงานใหม่ 1 พันลบ.
30 ส.ค. 2560

นายไพบูลย์ อังคณากรกุล กรรมการผู้จัดการ บริษัท อาซีฟา จำกัด (มหาชน) หรือ ASEFA กล่าวว่า บริษัทคาดรายได้ปีนี้จะเติบโตได้ 10% จากเดิมที่คาดว่าจะเติบโตราว 10-15% เนื่องจากเศรษฐกิจยังคงชะลอตัว และมีการแข่งขันด้านราคาสูง ทำให้บริษัทจำเป็นต้องลงไปรับงานในราคาที่ต่ำ
อย่างไรก็ตาม คาดว่าแนวโน้มครึ่งปีหลังน่าจะดีกว่าครึ่งปีแรก จากเป็นช่วงของไฮซีซั่นของะรกิจ โดยบริษัทได้รับประโยชน์จากการลงทุนภาครัฐและภาคเอกชนที่เพิ่มขึ้น โดยเฉพาะภาครัฐที่จะมีการส่งมอบงานในครึ่งปีหลังนี้เป็นส่วนใหญ่ จากเป็นช่วงปิดปีงบประมาณ
โดยปัจจุบัน บริษัทมีงานในมือ (Backlog) ราว 2,000 ล้านบาท คาดว่าจะรับรู้รายได้ปีนี้ราว 70-75% โดยครึ่งปีหลังนี้เตรียมเข้าประมูลงานโครงการสร้างพื้นฐานเพิ่มเติมอีกทั้งภาครัฐและภาคเอกชน มูลค่ารวม 3,000 ล้านบาท ซึ่งบริษัทคาดหวังจะได้รับงานไม่ต่ำกว่า 1,000 ล้านบาท เพราะเชื่อว่าโครงการภาครัฐน่าจะเป็นปัจจัยสนับสนุนให้ความต้องการผลิตภัณฑ์และงานบริการของบริษัทปรับตัวเพิ่มขึ้น โดยในครึ่งปีหลังนี้บริษัทมีแผนจะพัฒนาผลิตภัณฑ์ใหม่ร่วมกับพันธมิตร แต่ยังไม่สามารถเปิดเผยได้
“เรามองว่าครึ่งปีหลังน่าจะดีกว่าครึ่งปีแรก จากเป็นช่วงของไฮซีซั่นของธุรกิจ ซึ่งบริษัทฯจะได้รับประโยชน์จากการลงทุนโครงสร้างพื้นฐานของภาครัฐและเอกชน ได้แก่ โรงไฟฟ้าพลังงานทดแทน ,ระบบควบคุมอัตโนมัติและอนุรักษ์พลังงาน ,สนามบิน ,รถไฟฟ้าสายสีต่างๆ และโครงการนำสายไฟฟ้าลงใต้ดิน รวมถึงการขยายตัวของกลุ่มโรงงานอุตสาหกรรม ซึ่งช่วยสนับสนุนความต้องการผลิตภัณฑ์มากขึ้น” นายไพบูลย์ กล่าว